Petteri Saario

Petteri Saario (s. 3. marraskuuta 1961 Lahti) on suomalainen dokumentintekijä. Hän ohjaa, kuvaa, tuottaa, käsikirjoittaa ja leikkaa dokumenttielokuvia ja -ohjelmia. Saarion dokumentit kertovat pääsääntöisesti ihmisen ja luonnon suhteesta. Hän johtaa tuotantoyhtiö DocArtia.
Ura.
Petteri Saario siirtyi ympäristötoimittajasta dokumenttiohjaajaksi vaiheittain 1990-luvun aikana. Ennen dokumentaristin uraa Saario työskenteli muun muassa Yleisradiossa ympäristötoimittajana ja luonnonsuojelujärjestöissä. Ensimmäisen dokumenttielokuvansa hän teki yhdessä Ismo Tuormaan kanssa 1990-luvun alkupuoliskolla. Vuonna 1994 valmistunut "Yhden hevosvoiman monitoimikone" kertoi hevosmetsurien paluusta.
Petteri Saario on yli kolme vuosikymmentä jatkuneen dokumentaristin uransa aikana ohjannut yli 20 dokumenttielokuvaa. Miltei kaikki dokumenttinsa hän on myös tuottanut, käsikirjoittanut, kuvannut ja leikannut. Hänen elokuviaan on palkittu kotimaisilla ja ulkomaisilla festivaaleilla, muun muassa Grand Awardilla Aasian suurimmilla luontoelokuvafestivaaleilla Japanissa ja Silver Horn Awardilla Krakovan elokuvajuhlilla. Hänen dokumenttielokuviaan ja -sarjojaan on esitetty Suomen ohella useissa muissa maissa. Kolme hänen dokumenttielokuvistaan on edustanut Suomea Prix Europan loppukilpailussa Berliinissä, hän on saanut Kouran ja Turkin elokuvakriitikoiden palkinnon ja hänen dokumenttejaan on esitetty mm. Krakovan ja Moskovan elokuvajuhlilla, DocPointissa, Tampereen elokuvajuhlilla sekä Pohjoismaiden suurimmilla elokuvajuhlilla Göteborgissa. Saarion dokumentteja on osallistunut noin 40 festivaalille 14 maassa ja neljässä maanosassa. Vuonna 2009 Yle TV2 nimesi Saarion Vuoden kumppaniksi. Hän on saanut myös Porvoon kaupungin kulttuuripalkinnon ja Porvoon taideyhdistys on palkinnut hänet vuoden kulttuuriteosta. Omien tuotantojensa lisäksi hän on toiminut kuvaajana muiden tuottamissa dokumenttielokuvissa. Vuonna 2019 valmistui Petteri Saarion ensimmäinen lapsille suunnattu luontodokumenttielokuva Vedenneito, jonka hän teki yhteistyössä tuottaja Elina Pohjolan kanssa. Vedenneito alkoi Audiovisuaalisen kulttuurin edistämiskeskus AVEK:n, Suomen elokuvasäätiön ja Ylen Kids@Docs-pilottihankkeesta, jossa haettiin uudenlaisia lapsille suunnattuja sisältöjä. 
Petteri Saario on tehnyt myös useita dokumentaarisia TV-sarjoja Yleisradiolle. Sarjojen dokumentteja on palkittu Suomessa ja ulkomailla, Vuoden 2013 lopulla TV1:ssä esitetty kuusiosainen "Veden saartamat" keräsi yli viisi miljoonaa katsojakertaa, ollen katsotuimpia Suomen televisiossa esitettyjä dokumenttisarjoja. Vuonna 2016 Ylen Luontovuoden aloittanut dokumenttisarja Erämaan lumo oli myös katsojasuosikki, sarjan ensimmäinen osa oli TV1:n katsotuin ohjelma heti uutisten ja urheiluruudun jälkeen. Kaupunkiluonnosta kertova TV1:ssä esitetty Asvalttiviidakot-dokumenttisarja oli osa vuonna 2017 vietetetyn Suomen itsenäisyyden virallisen juhlavuoden ohjelmaa. Dokumenttisarjaan liittyi kaupunkiviljelyyn innostava Syötävä kaupunki -kampanja. Vuonna 2020 valmistunut kuusiosainen Veden valtakunta -sarja on kerännyt TV:ssä jo yli seitsemän miljoonaa katsojakertaa.
Dokumenttielokuvien ja -sarjojen ohella Petteri Saario on ohjannut ja kuvannut poikkitaiteellisia teoksia. Suomen 90-vuotisen itsenäisyyden juhlaelokuvaksi valmistuneessa "Kansanluonnossa" yhdistyivät elokuva ja elävä musiikki. Teos palkittiin kahdella kansainvälisellä palkinnolla. Vuoden 2014 maaliskuussa valmistuneessa "Veden perintö" -teoksessa luontoelokuva, elävä nykykansanmusiikki ja nykytanssi olivat vuoropuhelussa keskenään. Teos esitettiin Suomen luonnon päivän pääjuhlassa Haltiassa sekä muun muassa Frankfurtin kirjamessujen Suomen paviljongissa ja Loikka-festivaaleilla Helsingissä.
Saario on myös ohjannut ja kuvannut useita elokuvateoksia luontokeskuksiin. Vuonna 2013 avatussa Suomen luontokeskus Haltiassa Saario toimi päänäyttelyn dramaturgisena neuvonantajana ja sisällötuottajana useille näyttelyn teoksille. Lisäksi hän on kuvannut ja ohjannut muita lyhyt-, yritys- ja mainoselokuvia: muun muassa Matkailun edistämiskeskuksen Visit Finland -sivustolle.
Syksyllä 2018 Petteri Saario julkaisi ensimmäisen kirjansa Luonnon lumo, joka kertoo luonnon hämmästyttävästä vaikutuksesta hyvinvointiimme ja terveyteemme. Vuonna 2021 hän julkaisi yhdessä Minna Jakosuon ja Meeri Koutaniemen kanssa kirjan Rakkauskirjeitä luonnolle.